中秋謝彦恭惠酒
作者：李光
朝代：宋

paragraphs: 中秋有佳月，名醖來海康。
海康太守賢，憐我持空觴。
遠分十具至，呼兒喚鄰墻。
坐客盡飲流，一舉空罍缸。
酒酣對明月，不藉燈燭光。
移席俯清流，照我兩鬢霜。
海北與海南，各在天一方。
我老歸無期，兩地遙相望。
宴坐桄榔庵，守此歲月長。
願子一咄嗟，跨空結飛梁。
度此往來人，魚鹽變耕桑。
籬邊白衣來，莫待菊蘂黄。